Klag teen duiker ná voorval met walvis | Maroela Media
Op die foto wat deur Heinz Toperczer geneem is, kan gesien word hoe Rainer Schimpf halflyf by die bek van die walvis uithang. (Skermskoot uit video)
'n Klag is gelê teen die duiktoeroperateur en natuurlewefotograaf van Port Elizabeth wat nou as 'n "moderne Bybelse Jona" bestempel word nadat hy in die bek van 'n walvis beland het.
Rainer Schimpf (51) het in Februarie sowat 46 km van die Port Elizabethse hawe saam met twee kollegas gesnorkel. Schimpf wou graag foto's neem van 'n sardienloop en die malgasse, pikkewyne en robbe wat op die visse jag maak. Hy het in die kol visse ingeduik om die beste moontlike foto's te neem.
Skielik het 'n Bryde-walvis te voorskyn gekom wat aan die skool visse wou smul. Dit was op daardie oomblik wat die walvis se bek om Schimpf se bolyf gevou en alles om hom donker geword het.
Die walvis het Schimpf egter vinnig weer gelos. Hy is nie beseer nie en het dadelik verder geduik en foto's geneem.
Heinz Toperczer, 'n professionele fotograaf, was aan boord van die boot en het die verstommende gebeurtenis op sy kamera vasgevang.
Die unieke ondervinding het internasionale mediadekking geniet nadat die foto's van die voorval verlede week bekendgemaak is.
Zolile Nqayi, 'n woordevoerder van die departement omgewingsake, het aan Maroela Media bevestig dat hulle wel 'n klagte oor die voorval ontvang het.
"Ons het Vrydag 'n verslag van Schimpf ontvang. Die departement kan bevestig dat hy 'n permit vir fotografie het, maar nie 'n permit wat hom toelaat op toeriste uit te neem op bote om na walvisse te kyk nie.
"Die duiker beweer hy het nie die walvis gesien aankom terwyl hy geduik het nie."
Volgens Nqayi is die departement besig om die verslag saam met hulle wetenskaplikes te bestudeer sodat hulle die voorval beter kan verstaan voordat daar verder stappe gedoen sal word.
Arnold Slabbert, 'n voormalige vissery-beheerbeampte en natuurbewaarder van Port Elizabeth, het aan Maroela Media bevestig dat hy die departement gevra het om die voorval te ondersoek.
"Operateurs wat toeriste uitneem op 'n boot om walvisse te besigtig weet goed hulle mag nie in Suid-Afrikaanse water tussen die soogdiere duik of swem nie."
Slabbert, wat self gereeld duik, meen iemand wat die seelewe ken en gereeld duik behoort ook eenvoudig van beter te weet. "Ek dink nie hierdie was 'n eenvoudige ongeluk nie. Die duiker moes geweet het walvisse kom smul ook graag aan die sardiens en daar kan nie met die diere se vreettyd ingemeng word nie.
"As die fotograaf in 'n soortgelyke situasie met 'n leeu beland het, wat besig was om te jag, het almal nou gevra hoe die fotograaf so dom kon wees.
"Ek voel enigiemand wat met so min respek vir die natuur optree moet beslis ernstig op die vingers getik word. Boonop dink ek hierdie skep beslis nie 'n positiewe beeld vir verantwoordelike toerisme in Suid-Afrika nie."
Sommige kenners het ook intussen hul kommer uitgespreek dat die Bryde-walvis se filtreerplate in sy bek in die voorval beskadig kon raak.
Peter Morey. Foto: Facebook.
Maroela Media het met die bekroonde fotograaf Peter Morey gesels oor die etiese aspekte wanneer 'n fotograaf daardie unieke kiekie van wildediere wil vasvang.
"Ek kry nie die gevoel dat die fotograaf in hierdie geval 'n etiese lyn oortree het nie. Hy wou juis die skouspelagtige jagtog van roofdiere op die sardientjieloop vaslê en daarvoor moet jy so naby aan die aksie as moontlik kom.
"Boonop het die fotograaf gesê hy het nie die walvisse in die omtrek gesien nie. Ek dink dit sou 'n ander storie gewees het as hy die walvis gesien het en reg in sy bek ingeswem het om 'n foto te neem.
Morey vertel hy het al gesien hoe viertrekvoertuie met fotograwe op 'n streep langs die rivierbank in die Masai Mara Nasionale Reservaat staan om die jaarlikse migrasie van wildebeeste op film vas te lê.
"Die leeus het die wildebeeste in 'n hinderlaag gelei en die voertuie gebruik om agter te skuil. Die arme wildebeeste het pas die kake van 'n krokodil vrygespring en dan staan 'n viertrekvoertuig in een van sy moontlike ontsnaproetes langs die rivierbank – dit was amper vir my 'n erger oortreding."
Bonné de Bod, aanbieder en medevervaardiger van die dokumentere rolprent 'STROOP – Journey into the Rhino Horn War', het ook haar siening oor die kwessie met Maroela Media gedeel.
'n Skermskoot van Bonné de Bod se insetsel oor tuna. Foto: Verskaf.
"As wildlewe televisieaanbieder en filmmaker is hierdie etiese kwessies daagliks deel van my werk. Hoe naby? Of kan ons die etiese lyn bietjie aanskuif? Dít is die vrae wat jou konfronteer.
"Aan die begin van my loopbaan, meer as 'n dekade gelede, was daar tye waar ek stories aangebied het waar die regisseur van die insetsel verwag het dat ek baie naby aan daardie etiese lyn beweeg en selfs soms oor die lyn trap. Ek onthou 'n storie oor buffels waar ek gevaarlik naby aan 'n trop was om skakels vir die kamera te doen. Internasionale kanale soos Animal Planet wys en leer ons dat hierdie 'hands-on'-benadering die in-ding is. Wat ons moet onthou, is dat dit [die diere se] ruimte is en ons is bloot daar om waar te neem," het De Bod gesê.
"Met 'n storie oor tuna het ek die besluit geneem om nie saam met hulle te swem of hulle te hanteer nie en dit was een van die gewildste insetsels van die betrokke televisiereeks.
Bonné de Bod en Albert Smith is op die toneel by 'n renosterwesie in die Kruger Wildtuin. Hierdie kalf het haar ma 'n paar uur vroeër in die verloor na stropers haar vir haar horing vermoor het. Bonné dek die oog van die jong renosterkoei om haar oë te beskerm teen die son, aangesien sy nou onder narkose is. Albert hou haar liggaam koel in 43 grade hitte in die veld. Foto: Verskaf.
"Ook in my film STROOP neem ek die observasie-benadering ter harte en is ek net daar om die situasie en dit wat om my gebeur, met die kykers te deel. Die bottelvoeding van klein renosterwesies is die rehabiliteerder se werk; hoe oulik dit ook al lyk… my rol is om die storie te vertel. Ek sal net oor die lyn trap wanneer dit 'n noodsituasie is en die dier se lewe daarvan afhang soos in die geval waar 'n veldwagter my gevra het om met 'n renosterkalfie in die Krugerwildtuin te help [sien foto]," het De Bod bygevoeg.
Schimpf het tot dusver nie op Maroela Media se navrae gereageer nie.
Vervolg vervolg. Kan niemand in hierdie land LEEF AS HULLE NIE KAN VERVOLG NIE. VERVOLGINGS WAANSIN. Liewe genade. Is daar nie kriminele wat EERDER vervolg moet word nie.
Leef en laat leef!!!…
Ek dink dit is 'n fantastiese foto! Niemand is skade aangedoen nie ! beboet liewer mense wat veldbrande veroorsaak, want daar brand diere dood..
Die "natuurliefhebbers" kan eerder hul energie gebruik om perlemoen stroper te vang. Doen iets nuttig. Hierdie maak mense bewus van die natuur. Los hom uit.
Sjoe, in hierdie land met sy belaglike aanklagte het ek vir n oomblik gewonder of daar nou n klag teen die walvis gemaak gaan word…